EUROOPAN TIETOSUOJAVALTUUTETUN PÄÄTÖS,

15 päivänä toukokuuta 2020,

Euroopan tietosuojavaltuutetun työjärjestyksen vahvistamisesta

EUROOPAN TIETOSUOJAVALTUUTETTU, joka

ottaa huomioon luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta 23 päivänä lokakuuta 2018 annetun Euroopan parlamentin ja neuvoston asetuksen (EU) 2018/1725 (1) ja erityisesti sen 57 artiklan 1 kohdan q alakohdan,

sekä katsoo seuraavaa:

(1) Euroopan unionin perusoikeuskirjan 8 artiklassa ja Euroopan unionin toiminnasta tehdyn sopimuksen 16 artiklassa määrätään, että henkilötietojen käsittelyssä sovellettavien henkilöiden suojaa koskevien sääntöjen noudattamista valvoo riippumaton viranomainen.

(2) Asetuksella (EU) 2018/1725 perustetaan riippumaton valvontaelin, Euroopan tietosuojavaltuutettu, jonka tehtävänä on varmistaa, että unionin toimielimet, elimet ja laitokset kunnioittavat henkilötietojen käsittelyssä luonnollisten henkilöiden perusoikeuksia ja vapauksia ja erityisesti heidän oikeuttaan tietosuojaan.

(3) Asetuksessa (EU) 2018/1725 säädetään myös tietosuojavaltuutetun tehtävistä ja toimivaltuuksista sekä Euroopan tietosuojavaltuutetun nimittämisestä.

(4) Lisäksi asetuksessa (EU) 2018/1725 säädetään, että Euroopan tietosuojavaltuutettua avustaa sihteeristö, sekä annetaan useita henkilöstö- ja talousarviosäännöksiä.

(5) Myös muissa unionin säädöksissä säädetään tietosuojavaltuutetun tehtävistä ja valtuuksista, erityisesti Euroopan parlamentin ja neuvoston asetuksessa (EU) 2016/679 (2), Euroopan parlamentin ja neuvoston direktiivissä (EU) 2016/680 (3), Euroopan parlamentin ja neuvoston asetuksessa (EU) 2016/794 (4), Euroopan parlamentin ja neuvoston asetuksessa (EU) 2018/1727 (5) ja Euroopan parlamentin ja neuvoston asetuksessa (EU) 2017/1939 (6).

(6) Kuultuaan tietosuojavaltuutetun henkilöstökomiteaa,

ON PÄÄTTÄNYT SEURAAVAA:

I OSASTO

TEHTÄVÄ, MÄÄRITELMÄT, OHJAAVAT PERIAATTEET JA TYÖSKENTELYN JÄRJESTÄMINEN

I luku

Tehtävä ja määritelmät

1 artikla Tietosuojavaltuutettu Tietosuojavaltuutettu toimii asetuksen (EU) 2018/1725, kaikkien muiden asiaankuuluvien unionin säädösten ja tämän päätöksen mukaisesti ja noudattaa strategisia painopistealoja, joita Euroopan tietosuojavaltuutettu voi asettaa.

2 artikla Määritelmät Tässä päätöksessä sovelletaan seuraavia määritelmiä: a) ’asetuksella’ tarkoitetaan asetusta (EU) 2018/1725 b) ’yleisellä tietosuoja-asetuksella’ tarkoitetaan asetusta (EU) 2016/679 c) ’toimielimellä’ tarkoitetaan unionin toimielintä, elintä tai virastoa, johon sovelletaan asetusta tai muuta unionin säädöstä, jossa säädetään Euroopan tietosuojavaltuutetun tehtävistä ja valtuuksista d) ’tietosuojavaltuutetulla’ tarkoitetaan Euroopan tietosuojavaltuutettua unionin elimenä e) ’Euroopan tietosuojavaltuutetulla’ tarkoitetaan Euroopan parlamentin ja neuvoston asetuksen 53 artiklan mukaisesti nimittämää Euroopan tietosuojavaltuutettua f) ’Euroopan tietosuojaneuvostolla’ tarkoitetaan Euroopan tietosuojaneuvostoa yleisen tietosuoja-asetuksen 68 artiklan 1 kohdan nojalla perustettuna unionin elimenä g) ’Euroopan tietosuojaneuvoston sihteeristöllä’ tarkoitetaan yleisen tietosuoja-asetuksen 75 artiklan nojalla perustettua Euroopan tietosuojaneuvoston sihteeristöä.

II luku

Ohjaavat periaatteet

3 artikla Hyvä hallintotapa ja rehellisyys 1. Tietosuojavaltuutettu toimii yleisen edun mukaisesti asiantuntijana sekä riippumattomana, luotettavana, ennakoivana ja toimivaltaisena elimenä yksityisyyden ja henkilötietojen suojan alalla. 2. Tietosuojavaltuutettu toimii tietosuojavaltuutetun eettisten sääntöjen mukaisesti.

4 artikla Vastuuvelvollisuus ja avoimuus 1. Tietosuojavaltuutettu julkaisee säännöllisesti strategiset painopisteensä ja vuosikertomuksen. 2. Tietosuojavaltuutettu näyttää rekisterinpitäjänä hyvää esimerkkiä henkilötietojen suojaa koskevan sovellettavan lain noudattamisessa. 3. Tietosuojavaltuutettu toimii tiedotusvälineiden ja sidosryhmien kanssa avoimesti ja läpinäkyvästi ja selittää toimensa yleisölle selkeäkielisesti.

5 artikla Tehokkuus ja vaikuttavuus 1. Tietosuojavaltuutettu käyttää uusimpia hallinnollisia ja teknisiä keinoja lisätäkseen tehtäviensä hoitamisen tehokkuutta ja vaikuttavuutta mahdollisimman paljon, muun muassa sisäisen viestinnän ja tehtävien asianmukaisen jakamisen osalta. 2. Tietosuojavaltuutettu ottaa käyttöön asianmukaiset mekanismit ja työkalut, joilla varmistetaan korkeatasoinen laadunhallinta, kuten sisäisen valvonnan standardit, riskinhallintaprosessi ja vuotuinen toimintakertomus.

6 artikla Yhteistyö Tietosuojavaltuutettu edistää yhteistyötä tietosuojan valvontaviranomaisten keskuudessa sekä kaikkien sellaisten viranomaisten kanssa, joiden toimilla voi olla vaikutusta yksityisyyden ja henkilötietojen suojaan.

III luku

Työskentelyn järjestäminen

7 artikla Euroopan tietosuojavaltuutetun asema Euroopan tietosuojavaltuutettu päättää tietosuojavaltuutetun strategisista painopisteistä ja laatii toimintapoliittisia asiakirjoja tietosuojavaltuutetun tehtävien ja toimivaltuuksien mukaisesti.

8 artikla Tietosuojavaltuutetun sihteeristö Euroopan tietosuojavaltuutettu määrittää tietosuojavaltuutetun sihteeristön organisaatiorakenteen. Sanotun rajoittamatta tietosuojavaltuutetun ja Euroopan tietosuojaneuvoston välillä 25 päivänä toukokuuta 2018 tehtyä yhteisymmärryspöytäkirjaa, etenkään Euroopan tietosuojaneuvoston sihteeristön osalta, rakenne perustuu Euroopan tietosuojavaltuutetun asettamiin strategisiin painopisteisiin.

9 artikla Johtaja ja nimittävä viranomainen 1. Sanotun rajoittamatta tietosuojavaltuutetun ja Euroopan tietosuojaneuvoston välillä 25 päivänä toukokuuta 2018 tehtyä yhteisymmärryspöytäkirjaa ja erityisesti sen VI kohdan 5 alakohtaa, johtaja käyttää neuvoston asetuksella (ETY, Euratom, EHTY) N:o 259/68 (7) säädettyjen Euroopan unionin virkamiehiin sovellettavien henkilöstösääntöjen 2 artiklassa nimittävälle viranomaiselle ja asetuksella (ETY, Euratom, EHTY) N:o 259/68 säädettyjen muuhun henkilöstöön sovellettavien palvelussuhteen ehtojen 6 artiklassa työsopimuksista vastaavalle viranomaiselle annettuja toimivaltuuksia sekä mahdollisia muita näihin liittyviä toimivaltuuksia, joista määrätään sekä tietosuojavaltuutetun sisäisissä että toimielinten välisissä hallinnollisissa päätöksissä, jollei nimittävälle viranomaiselle ja työsopimuksista vastaavalle viranomaiselle annettujen toimivaltuuksien käytöstä tehtävällä Euroopan tietosuojavaltuutetun päätöksellä toisin määrätä. 2. Johtaja voi siirtää edellä 1 kohdassa tarkoitetut toimivaltuudet henkilöstöhallinnosta vastaavalle virkamiehelle. 3. Johtaja toimii tietosuojavastaavan, paikallisen turvavastaavan, paikallisen tietoturvavastaavan, avoimuusvastaavan, oikeudellisesta yksiköstä vastaavan, eettisen tarkastajan ja sisäisen valvonnan koordinaattorin esimiehenä kyseisiin toimiin liittyvien tehtävien osalta. 4. Johtaja auttaa Euroopan tietosuojavaltuutettua varmistamaan tietosuojavaltuutetun toiminnan johdonmukaisuuden ja yleisen koordinoinnin sekä auttaa tätä kaikissa muissa tehtävissä, jotka Euroopan tietosuojavaltuutettu on hänelle osoittanut. 5. Johtaja voi tehdä tietosuojavaltuutetun päätöksiä rajoitusten soveltamisesta niiden sisäisten sääntöjen perusteella, joilla asetuksen 25 artikla on pantu täytäntöön.

10 artikla Johtoryhmän kokous 1. Johtoryhmän kokoukseen osallistuvat Euroopan tietosuojavaltuutettu, johtaja sekä yksiköiden ja jaostojen päälliköt, ja se vastaa Euroopan tietosuojavaltuutetun työn strategisesta valvonnasta. 2. Kun johtoryhmän kokouksessa käsitellään henkilöresursseihin, talousarvioon, rahoitukseen tai hallinnollisiin asioihin liittyviä kysymyksiä, jotka ovat merkityksellisiä tietosuojaneuvoston tai Euroopan tietosuojaneuvoston sihteeristön kannalta, kokouksessa on myös Euroopan tietosuojaneuvoston sihteeristön päällikkö. 3. Johtoryhmän kokouksen puheenjohtajana toimii Euroopan tietosuojavaltuutettu tai, jos hän on estynyt osallistumasta kokoukseen, johtaja. Johtoryhmän kokous pidetään tavallisesti kerran viikossa. 4. Johtaja huolehtii johtoryhmän kokouksen sihteeristön asianmukaisesta toiminnasta. 5. Kokoukset eivät ole julkisia. Keskustelut ovat luottamuksellisia.

11 artikla Tehtävien siirtäminen ja sijaisena toimiminen 1. Euroopan tietosuojavaltuutettu voi siirtää, kun se on asianmukaista ja asetuksen mukaista, johtajalle toimivaltuudet hyväksyä ja allekirjoittaa oikeudellisesti sitovia päätöksiä, joiden sisällön Euroopan tietosuojavaltuutettu on jo määrittänyt. 2. Euroopan tietosuojavaltuutettu voi myös siirtää, kun se on asianmukaista ja asetuksen mukaista, johtajalle tai kyseessä olevalle yksikönpäällikölle tai jaostonpäällikölle toimivaltuudet hyväksyä ja allekirjoittaa muita asiakirjoja. 3. Jos johtajalle on siirretty valtuudet 1 tai 2 kohdan mukaisesti, johtaja voi siirtää ne eteenpäin kyseessä olevalle yksikön- tai jaostonpäällikölle. 4. Jos Euroopan tietosuojavaltuutettu on estynyt hoitamasta tehtäviään tai jos hänen virkansa on avoinna eikä Euroopan tietosuojavaltuutettua ole nimitetty, johtaja vastaa, jos se on asianmukaista ja asetuksen mukaista, Euroopan tietosuojavaltuutetun tehtävistä ja velvollisuuksista, jotka ovat välttämättömiä ja kiireellisiä toiminnan jatkuvuuden varmistamiseksi. 5. Jos johtaja on estynyt hoitamasta tehtäviään tai jos hänen virkansa on avoinna eikä Euroopan tietosuojavaltuutettu ole nimittänyt sijaiseksi muuta virkamiestä, johtajan tehtävistä huolehtii palkkaluokaltaan korkeimmassa asemassa oleva yksikön- tai jaostonpäällikkö tai, jos palkkaluokassa yhtä korkealla olevia on useita, näistä palkkaluokassa pisimpään palvellut tai, jos palkkaluokassa yhtä pitkään palvelleita on useita, näistä iältään vanhin. 6. Jos johtajan tehtävistä huolehtimiseen ei ole yksikön- tai jaostonpäällikköä 5 kohdan mukaisesti eikä Euroopan tietosuojavaltuutettu ole nimittänyt sijaiseksi muuta virkamiestä, sijaisena toimii palkkaluokaltaan korkeimmassa asemassa oleva paikalla oleva virkamies tai, jos palkkaluokassa yhtä korkeassa asemassa olevia on useita, näistä palkkaluokassa pisimpään palvellut tai, jos palkkaluokassa yhtä pitkään palvelleita on useita, näistä iältään vanhin. 7. Jos kuka tahansa lähin esimies on estynyt hoitamasta tehtäviään eikä Euroopan tietosuojavaltuutettu ole nimittänyt sijaiseksi muuta virkamiestä, johtaja nimittää virkamiehen yhteisymmärryksessä Euroopan tietosuojavaltuutetun kanssa. Jos johtaja ei ole nimittänyt sijaista, sijaisena toimii palkkaluokaltaan korkeimmassa asemassa oleva virkamies tai, jos palkkaluokassa yhtä korkeassa asemassa olevia on useita, näistä palkkaluokassa pisimpään palvellut tai, jos palkkaluokassa yhtä pitkään palvelleita on useita, näistä iältään vanhin. 8. Edellä 1–7 kohdan määräykset eivät rajoita nimittävän viranomaisen toimivaltuuksien siirtoa tai varainhoitoasioita koskevien toimivaltuuksien siirtoa koskevien sääntöjen soveltamista edellä 9 ja 12 artiklan mukaisesti.

12 artikla Tulojen ja menojen hyväksyjä ja tilinpitäjä 1. Euroopan tietosuojavaltuutettu siirtää tulojen ja menojen hyväksyjän valtuudet johtajalle Euroopan tietosuojavaltuutetun talousarviota ja hallintoa koskevista tehtävistä ja vastuista Euroopan parlamentin ja neuvoston asetuksen (EU, Euratom) 2018/1046 (8) 72 artiklan 2 kohdan mukaisesti laaditun toimenkuvauksen mukaisesti. 2. Tietosuojaneuvostoon liittyvien talousarvioasioiden osalta tulojen ja menojen hyväksyjä hoitaa tehtäväänsä tietosuojavaltuutetun ja Euroopan tietosuojaneuvoston välisen yhteisymmärryspöytäkirjan mukaisesti. 3. Tietosuojavaltuutetun tilinpitäjän tehtävää hoitaa Euroopan tietosuojavaltuutetun 1 päivänä maaliskuuta 2017 tekemän päätöksen (9) mukaisesti komission tilinpitäjä.

II OSASTO

ASETUKSEN SOVELTAMISEN SEURANTA JA VARMISTAMINEN

13 artikla Asetuksen soveltamisen seuranta ja varmistaminen Tietosuojavaltuutettu takaa yksilöiden oikeuksien ja vapauksien tehokkaan suojelun seuraamalla ja valvomalla asetusta ja muita unionin säädöksiä, joissa säädetään Euroopan tietosuojavaltuutetun tehtävistä ja toimivaltuuksista. Sitä varten tietosuojavaltuutettu voi tutkinta-, korjaus-, lupa- ja neuvontavaltuuksiaan käyttäessään tehdä sääntöjen noudattamisen tarkastamiskäyntejä, tutkimuksia ja tarkastuskäyntejä kahdesti kuukaudessa sekä järjestää epävirallisia kuulemisia tai välittää sovintoratkaisuja kanteluissa.

14 artikla Henkilötietojen käsittelyä toimielimissä koskeviin kuulemisiin ja lupapyyntöihin liittyvien toimielinten antamien vastausten avoimuus Tietosuojavaltuutettu voi julkaista kokonaan tai osittain vastaukset, joita toimielimet ovat antaneet kuulemisissa niiden henkilötietojen käsittelystä, ottaen huomioon sovellettavat luottamuksellisuutta ja tietoturvaa koskevat vaatimukset. Lupapäätökset julkaistaan ottaen huomioon sovellettavat luottamuksellisuutta ja tietoturvaa koskevat vaatimukset.

15 artikla Toimielinten ilmoittamat tietosuojavastaavat 1. Tietosuojavaltuutettu pitää rekisteriä tietosuojavastaavista, jotka toimielimet ovat ilmoittaneet tietosuojavaltuutetulle asetuksen mukaisesti. 2. Ajan tasalla oleva luettelo toimielinten tietosuojavastaavista julkaistaan tietosuojavaltuutetun verkkosivustolla. 3. Tietosuojavaltuutettu antaa tietosuojavastaaville ohjausta erityisesti osallistumalla toimielinten tietosuojavastaavien verkoston järjestämiin kokouksiin.

16 artikla Kantelujen käsittely 1. Tietosuojavaltuutettu ei käsittele nimettömiä kanteluita. 2. Tietosuojavaltuutettu käsittelee kanteluita, jotka on toimitettu kirjallisesti, myös sähköisesti, jollakin unionin virallisella kielellä ja joissa annetaan kantelun ymmärtämiseksi tarvittavat tiedot. 3. Jos kantelija on tehnyt Euroopan oikeusasiamiehelle samoja tosiseikkoja koskevan kantelun, tietosuojavaltuutettu arvioi tietosuojavaltuutetun ja Euroopan oikeusasiamiehen välisen yhteisymmärryspöytäkirjan perusteella, voidaanko se ottaa käsiteltäväksi. 4. Tietosuojavaltuutettu päättää kantelun käsittelystä seuraavien seikkojen perusteella: a) tietosuojasääntöjen väitetyn rikkomisen luonne ja vakavuus b) rikkomisesta yhdelle tai usealle rekisteröidylle tosiasiallisesti tai mahdollisesti aiheutuneen vahingon vakavuus c) asian mahdollinen yleinen merkitys, myös suhteessa muihin siihen liittyviin julkisiin ja yksityisiin etuihin d) todennäköisyys saada näyttöä siitä, että rikkominen on tapahtunut e) tarkka ajankohta, jolloin kantelun perustana olevat tapahtumat tapahtuivat sekä jolloin menettelyistä ei enää aiheutunut vaikutuksia, vaikutukset poistettiin tai asianmukaiset takeet niiden poistamisesta annettiin. 5. Tietosuojavaltuutettu toimii tarvittaessa välittäjänä kantelun sovintoratkaisussa. 6. Tietosuojavaltuutettu keskeyttää kantelun tutkimisen, jos samasta asiasta odotetaan tuomioistuimen tuomiota tai muun oikeudellisen tai hallinnollisen elimen päätöstä. 7. Tietosuojavaltuutettu saattaa kantelijan nimen tietoon vain, jos se on tarpeen tutkimuksen asianmukaisen etenemisen varmistamiseksi. Tietosuojavaltuutettu ei luovuta kanteluun liittyviä asiakirjoja, kuten anonymisoituja otteita tai lopullisen päätöksen yhteenvetoja, ellei asianosainen henkilö anna suostumustaan niiden luovuttamiseen. 8. Jos kantelun olosuhteet sitä edellyttävät, tietosuojavaltuutettu tekee yhteistyötä toimivaltaisten valvontaviranomaisten kanssa, muun muassa oman toimivaltansa puitteissa toimivien kansallisten valvontaviranomaisten kanssa.

17 artikla Kantelun käsittelyn tulos 1. Tietosuojavaltuutettu ilmoittaa kantelun käsittelyn tuloksesta ja sen perusteella toteutetuista toimista kantelijalle viivytyksettä. 2. Jos kantelua ei voida ottaa käsiteltäväksi tai jos tutkinta on päätetty, tietosuojavaltuutettu neuvoo tarvittaessa kantelijaa kääntymään jonkin toisen toimivaltaisen viranomaisen puoleen. 3. Tietosuojavaltuutettu voi päättää tutkimuksen keskeyttämisestä kantelijan pyynnöstä. Tämä ei estä tietosuojavaltuutettua tutkimasta kantelun kohteena ollutta aihetta lisää. 4. Tietosuojavaltuutettu voi päättää tutkimuksen, jos kantelija ei ole toimittanut pyydettyjä tietoja. Tietosuojavaltuutettu ilmoittaa kantelijalle tästä päätöksestä.

18 artikla Kantelujen uudelleenkäsittely ja oikeussuojakeinot 1. Kun tietosuojavaltuutettu tekee päätöksen kantelusta, kantelija tai kyseessä oleva toimielin voi pyytää tietosuojavaltuutettua tarkistamaan päätöksen. Pyyntö on tehtävä kuukauden kuluessa päätöksestä. Tietosuojavaltuutetun on tarkistettava päätöksensä, jos kantelija tai toimielin toimittaa uusia tosiseikkoihin perustuvia todisteita tai oikeudellisia perusteluja. 2. Antaessaan päätöksensä kantelusta tietosuojavaltuutettu ilmoittaa kantelijalle ja kyseessä olevalle toimielimelle, että näillä on sekä oikeus pyytää päätöksen tarkistamista että nostaa päätöksestä kanne Euroopan unionin tuomioistuimessa Euroopan unionin toiminnasta tehdyn sopimuksen 263 artiklan mukaisesti. 3. Jos tietosuojavaltuutettu antaa sen jälkeen, kun sen kantelua koskevasta päätöksestä on tehty uudelleenkäsittelypyyntö, uuden ja tarkistetun päätöksen, tietosuojavaltuutetun on ilmoitettava kantelijalle ja kyseessä olevalle toimielimelle, että kyseisestä uudesta päätöksestä voi nostaa kanteen Euroopan unionin tuomioistuimessa Euroopan unionin toiminnasta tehdyn sopimuksen 263 artiklan mukaisesti.

19 artikla Toimielinten tekemästä henkilötietojen tietoturvaloukkauksesta ilmoittaminen tietosuojavaltuutetulle 1. Tietosuojavaltuutettu tarjoaa turvallisen alustan toimielimen tekemästä henkilötietojen tietoturvaloukkauksesta ilmoittamiseen ja ottaa käyttöön turvatoimenpiteitä henkilötietojen tietoturvaloukkausta koskevien tietojen vaihtamista varten. 2. Tietosuojavaltuutettu ilmoittaa kyseessä olevalle toimielimelle vastaanottaneensa ilmoituksen.

III OSASTO

LAINSÄÄDÄNTÖÄ KOSKEVA KUULEMINEN, TEKNOLOGIAN SEURANTA, TUTKIMUSHANKKEET, OIKEUSKÄSITTELYT

20 artikla Lainsäädäntöä koskeva kuuleminen 1. Tietosuojavaltuutettu antaa lausuntoja tai virallisia huomautuksia vastauksena komission asetuksen 42 artiklan 1 kohdan mukaisesti esittämiin pyyntöihin. 2. Lausunnot julkaistaan tietosuojavaltuutetun verkkosivustolla englanniksi, ranskaksi ja saksaksi. Lausuntojen tiivistelmät julkaistaan Euroopan unionin virallisessa lehdessä (C-sarja). Viralliset huomautukset julkaistaan tietosuojavaltuutetun verkkosivustolla. 3. Tietosuojavaltuutettu voi kieltäytyä vastaamasta kuulemiseen, jos asetuksen 42 artiklassa asetetut ehdot eivät täyty, muun muassa, jos asialla ei ole vaikutusta yksilöiden oikeuksien ja vapauksien suojeluun tietosuojan osalta. 4. Jos tietosuojavaltuutetun ja Euroopan tietosuojaneuvoston asetuksen 42 artiklan 2 kohdassa tarkoitettua yhteistä lausuntoa ei yrityksistä huolimatta pystytä antamaan asetetussa määräajassa, tietosuojavaltuutettu voi antaa lausunnon samasta aiheesta. 5. Jos komissio lyhentää asetuksen 42 artiklan 3 kohdassa tarkoitettua lainsäädäntöä koskevaan kuulemiseen sovellettavaa määräaikaa, tietosuojavaltuutettu pyrkii noudattamaan asetettua määräaikaa, mikäli se on järkevä ja toteuttamiskelpoinen, ja ottaa siinä erityisesti huomioon käsiteltävänä olevan aiheen monimutkaisuuden, asiakirjojen pituuden ja komission antamien tietojen täydellisyyden.

21 artikla Teknologian seuranta Tietosuojavaltuutettu seuraa tieto- ja viestintätekniikan kehitystä siinä määrin kuin sillä on vaikutusta henkilötietojen suojaan, edistää tietämystä ja antaa neuvontaa erityisesti sisäänrakennetun tietosuojan ja oletusarvoisen tietosuojan periaatteista.

22 artikla Tutkimushankkeet Tietosuojavaltuutettu voi päättää osallistumisesta unionin puiteohjelmiin ja toimimisesta tutkimushankkeiden neuvoa-antavissa komiteoissa.

23 artikla Asetuksen rikkomista koskevat kanteet toimielimiä vastaan Tietosuojavaltuutettu voi saattaa asian käsiteltäväksi Euroopan unionin tuomioistuimeen, kun toimielin ei ole noudattanut asetusta, erityisesti, jos tietosuojavaltuutettua ei ole kuultu asetuksen 42 artiklan 1 kohdassa tarkoitetuissa tapauksissa, ja kun tietosuojavaltuutetun asetuksen 58 artiklan mukaisesti toteuttamiin valvontatoimiin ei ole vastattu asianmukaisesti.

24 artikla Tietosuojavaltuutetun väliintulo Euroopan unionin tuomioistuimessa nostetuissa kanteissa 1. Tietosuojavaltuutettu voi olla väliintulijana käsiteltäessä Euroopan unionin tuomioistuimessa nostettuja kanteita asetuksen 58 artiklan 4 kohdan, asetuksen (EU) 2016/794 43 artiklan 3 kohdan i alakohdan, asetuksen (EU) 2017/1939 85 artiklan 3 kohdan g alakohdan ja asetuksen (EU) 2018/1727 40 artiklan 3 kohdan g alakohdan mukaisesti. 2. Kun tietosuojavaltuutettu päättää, pyytääkö se lupaa olla väliintulijana tai hyväksyykö se Euroopan unionin tuomioistuimen kutsun siitä, tietosuojavaltuutettu ottaa erityisesti huomioon, a) onko tietosuojavaltuutettu ollut suoraan mukana asian tosiseikoissa valvontatehtäviään hoitaessaan b) otetaanko asiassa esiin tietosuojakysymyksiä, jotka ovat joko itsessään olennaisia tai ratkaisevia sen tulokselle, ja c) vaikuttaako tietosuojavaltuutetun väliintulo todennäköisesti menettelyjen tulokseen.

IV OSASTO

YHTEISTYÖ KANSALLISTEN VALVONTAVIRANOMAISTEN KANSSA JA KANSAINVÄLINEN YHTEISTYÖ

25 artikla Tietosuojavaltuutettu Euroopan tietosuojaneuvoston jäsenenä Euroopan tietosuojaneuvoston jäsenenä tietosuojavaltuutetun tavoitteena on edistää unionin näkökulmaa ja erityisesti Euroopan unionista tehdyn sopimuksen 2 artiklassa tarkoitettuja yhteisiä arvoja.

26 artikla Asetuksen 61 artiklan mukainen yhteistyö kansallisten valvontaviranomaisten kanssa 1. Euroopan tietosuojavaltuutettu tekee yhteistyötä kansallisten valvontaviranomaisten ja neuvoston päätöksen 2009/917/YOS (10) 25 artiklan nojalla perustetun yhteisen valvontaviranomaisen kanssa erityisesti, jotta a) voidaan vaihtaa kaikkea asiaankuuluvaa tietoa, myös parhaita käytäntöjä, sekä tietoja, jotka liittyvät pyyntöihin toimivaltaisten kansallisten valvontaviranomaisen seuranta-, tutkinta- ja valvontavaltuuksien käyttämisestä b) voidaan luoda yhteyksiä keskeisten viranomaisten jäseniin ja henkilöstöön ja ylläpitää niitä. 2. Tarvittaessa tietosuojavaltuutettu osallistuu keskinäiseen avunantoon ja yhteisiin operaatioihin kansallisten valvontaviranomaisten kanssa, jolloin kukin toimii asetuksessa, yleisessä tietosuoja-asetuksessa ja muissa unionin asiaankuuluvissa säädöksissä annettujen omien toimivaltuuksiensa puitteissa. 3. Tietosuojavaltuutettu voi osallistua kutsusta valvontaviranomaisen tekemään tutkintaan tai kutsua valvontaviranomaisen osallistumaan tutkintaan kutsun esittävään osapuoleen sovellettavien oikeudellisten ja menettelyyn liittyvien sääntöjen mukaisesti.

27 artikla Kansainvälinen yhteistyö 1. Tietosuojavaltuutettu edistää henkilötietojen suojaa koskevia parhaita käytäntöjä, lähentymistä ja synergiavaikutuksia Euroopan unionin ja kolmansien maiden sekä kansainvälisten järjestöjen välillä muun muassa osallistumalla asiaankuuluviin alueellisiin ja kansainvälisiin verkostoihin ja tapahtumiin. 2. Tarvittaessa tietosuojavaltuutettu osallistuu keskinäiseen avunantoon kolmansien maiden tai kansainvälisten järjestöjen tutkinta- ja valvontatoimissa.

V OSASTO

YLEISET SÄÄNNÖKSET

28 artikla Henkilöstökomitean kuuleminen 1. Tietosuojavaltuutetun henkilöstöä, myös Euroopan tietosuojaneuvoston sihteeristöä, edustavaa henkilöstökomiteaa on kuultava hyvissä ajoin päätösehdotuksista, jotka liittyvät asetuksella (ETY, Euratom, EHTY) N:o 259/68 säädettyjen Euroopan unionin virkamiehiin sovellettavien henkilöstösääntöjen ja unionin muuhun henkilöstöön sovellettavien palvelussuhteen ehtojen täytäntöönpanoon, ja sitä voidaan kuulla mistä tahansa henkilöstöä koskevasta yleisen edun mukaisesta kysymyksestä. Henkilöstökomitealle on ilmoitettava kaikista sen tehtävien hoitoon liittyvistä kysymyksistä. Se antaa lausuntonsa 10 työpäivän kuluessa lausuntopyynnön saamisesta. 2. Henkilöstökomitea pyrkii edistämään tietosuojavaltuutetun, myös Euroopan tietosuojaneuvoston sihteeristön, moitteetonta toimintaa esittämällä sille organisatorisia seikkoja ja työoloja koskevia ehdotuksia. 3. Henkilöstökomitea koostuu kolmesta jäsenestä ja kolmesta varajäsenestä, jotka tietosuojavaltuutetun koko henkilöstö, myös Euroopan tietosuojaneuvoston sihteeristö, valitsee kahdeksi vuodeksi.

29 artikla Tietosuojavastaava 1. Tietosuojavaltuutettu nimittää tietosuojavastaavan. 2. Tietosuojavastaavaa on kuultava erityisesti silloin, kun tietosuojavaltuutettu aikoo rekisterinpitäjänä soveltaa rajoitusta niiden sisäisten sääntöjen perustella, joilla asetuksen 25 artikla on pantu täytäntöön. 3. Tietosuojavaltuutetun ja Euroopan tietosuojaneuvoston välisen yhteisymmärryspöytäkirjan IV kohdan 2 alakohdan viii luetelmakohdan mukaisesti Euroopan tietosuojaneuvostolla on erillinen tietosuojavastaava. Tietosuojavaltuutetun ja Euroopan tietosuojaneuvoston välisen yhteisymmärryspöytäkirjan IV kohdan 4 kohdan mukaisesti tietosuojavaltuutetun ja Euroopan tietosuojaneuvoston tietosuojavastaavat tapaavat säännöllisesti, jotta heidän päätöstensä johdonmukaisuus voidaan varmistaa.

30 artikla Asiakirjojen julkinen saatavuus ja tietosuojavaltuutetun avoimuusvastaava Tietosuojavaltuutettu nimittää avoimuusvastaavan varmistamaan Euroopan parlamentin ja neuvoston asetuksen (EY) N:o 1049/2001 (11) noudattamisen sanotun rajoittamatta asiakirjojen julkista saatavuutta koskevien pyyntöjen käsittelyä Euroopan tietosuojaneuvoston sihteeristössä tietosuojavaltuutetun ja Euroopan tietosuojaneuvoston välisen yhteisymmärryspöytäkirjan IV kohdan 2 alakohdan iii luetelmakohdan mukaisesti.

31 artikla Kielet 1. Tietosuojavaltuutettu kannattaa monikielisyyden periaatetta, koska kulttuurinen ja kielellinen monimuotoisuus on yksi Euroopan unionin kulmakivistä ja voimavaroista. Tietosuojavaltuutettu pyrkii saamaan aikaan tasapainon monikielisyyden periaatteen ja sen välillä, että on varmistettava Euroopan unionin talousarvion moitteeton varainhoito ja saatava aikaan säästöjä, ja käyttää siksi järkevästi rajallisia resurssejaan. 2. Tietosuojavaltuutettu vastaa kaikille henkilöille, jotka ottavat siihen yhteyttä sen toimivaltaan kuuluvassa asiassa jollakin Euroopan unionin virallisella kielellä, samalla kielellä, jota yhteydenotossa on käytetty. Kaikki kantelut, tietopyynnöt ja kaikki muut pyynnöt voidaan lähettää tietosuojavaltuutetulle millä tahansa Euroopan unionin virallisella kielellä, ja niihin vastataan samalla kielellä. 3. Tietosuojavaltuutetun verkkosivusto on englanniksi, ranskaksi ja saksaksi. Tietosuojavaltuutetun strategiset asiakirjat, kuten Euroopan tietosuojavaltuutetun toimeksiantoa koskeva strategia, julkaistaan englanniksi, ranskaksi ja saksaksi.

32 artikla Tukipalvelut Tietosuojavaltuutettu voi tehdä yhteistyösopimuksia tai palvelutasosopimuksia muiden toimielinten kanssa, ja se voi osallistua toimielinten välisiin tarjouspyyntöihin, joiden perusteella tehdään kolmansien osapuolten kanssa puitesopimuksia tukipalvelujen tarjoamisesta tietosuojavaltuutetulle ja Euroopan tietosuojaneuvostolle. Tietosuojavaltuutettu voi myös allekirjoittaa sopimuksen ulkopuolisten palveluntarjoajien kanssa toimielimiin sovellettavien hankintasääntöjen mukaisesti.

33 artikla Päätösten todistusvoimaiseksi tekeminen 1. Tietosuojavaltuutetun päätöksistä tehdään todistusvoimaisia liittämällä niihin Euroopan tietosuojavaltuutetun tai johtajan allekirjoitus tämän päätöksen mukaisesti. Päätökset voidaan allekirjoittaa käsin tai sähköisesti. 2. Jos kyse on toimivaltuuksien siirtämisestä tai sijaisena toimimisesta 11 artiklan mukaisesti, päätöksistä tehdään todistusvoimaisia liittämällä niihin sen henkilön allekirjoitus, jolle toimivaltuudet on siirretty tai joka toimii sijaisena. Päätökset voidaan allekirjoittaa käsin tai sähköisesti.

34 artikla Etätyö tietosuojavaltuutetussa ja sähköiset asiakirjat 1. Euroopan tietosuojavaltuutetun päätöksellä tietosuojavaltuutettu voi ottaa käyttöön etätyöjärjestelmän koko henkilöstölle tai sen osalle. Päätöksestä ilmoitetaan henkilöstölle, ja se julkaistaan tietosuojavaltuutetun ja Euroopan tietosuojaneuvoston verkkosivustoilla. 2. Euroopan tietosuojavaltuutetun päätöksellä tietosuojavaltuutettu voi määrittää ehdot, jotka koskevat sähköisten asiakirjojen, sähköisten menettelyjen ja asiakirjojen siirtämisen sähköisten keinojen voimassaoloa Euroopan tietosuojavaltuutetun tarkoituksia varten. Päätöksestä ilmoitetaan henkilöstölle, ja se julkaistaan tietosuojavaltuutetun verkkosivustolla. 3. Euroopan tietosuojaneuvoston puheenjohtajaa on kuultava, kun päätökset koskevat Euroopan tietosuojaneuvoston sihteeristöä.

35 artikla Määräaikojen, päivämäärien ja määräpäivien laskemista koskevat säännöt Tietosuojavaltuutettu soveltaa neuvoston asetuksessa (ETY, Euratom) N:o 1182/71 (12) vahvistettuja määräaikojen, päivämäärien ja määräpäivien laskemista koskevia sääntöjä.

VI OSASTO

LOPPUSÄÄNNÖKSET

36 artikla Täydentävät säännökset Euroopan tietosuojavaltuutettu voi tarkentaa tämän päätöksen säännöksiä edelleen hyväksymällä tietosuojavaltuutetun toimintaan liittyviä täytäntöönpanosääntöjä ja täydentäviä säännöksiä.

37 artikla Euroopan tietosuojavaltuutetun päätöksen 2013/504/EU kumoaminen Tällä päätöksellä kumotaan ja korvataan Euroopan tietosuojavaltuutetun päätös 2013/504/EU (13).

38 artikla Voimaantulo Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 15 päivänä toukokuuta 2020. Tietosuojavaltuutetun puolesta Wojciech Rafał WIEWIÓROWSKI Euroopan tietosuojavaltuutettu

(1) EUVL L 295, 21.11.2018, s. 39.

(2) Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).

(3) Euroopan parlamentin ja neuvoston direktiivi (EU) 2016/680, annettu 27 päivänä huhtikuuta 2016, luonnollisten henkilöiden suojelusta toimivaltaisten viranomaisten suorittamassa henkilötietojen käsittelyssä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten sekä näiden tietojen vapaasta liikkuvuudesta ja neuvoston puitepäätöksen 2008/977/YOS kumoamisesta (EUVL L 119, 4.5.2016, s. 89).

(4) Euroopan parlamentin ja neuvoston asetus (EU) 2016/794, annettu 11 päivänä toukokuuta 2016, Euroopan unionin lainvalvontayhteistyövirastosta (Europol) sekä neuvoston päätösten 2009/371/YOS, 2009/934/YOS, 2009/935/YOS, 2009/936/YOS ja 2009/968/YOS korvaamisesta ja kumoamisesta (EUVL L 135, 24.5.2016, s. 53).

(5) Euroopan parlamentin ja neuvoston asetus (EU) 2018/1727, annettu 14 päivänä marraskuuta 2018, Euroopan unionin rikosoikeudellisen yhteistyön virastosta (Eurojust) ja neuvoston päätöksen 2002/187/YOS korvaamisesta ja kumoamisesta (EUVL L 295, 21.11.2018, s. 138).

(6) Neuvoston asetus (EU) 2017/1939, annettu 12 päivänä lokakuuta 2017, tiiviimmän yhteistyön toteuttamisesta Euroopan syyttäjänviraston (EPPO) perustamisessa (EUVL L 283, 31.10.2017, s. 1).

(7) Neuvoston asetus (ETY, Euratom, EHTY) N:o 259/68, annettu 29 päivänä helmikuuta 1968, Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen vahvistamisesta ja komission virkamiehiin väliaikaisesti sovellettavista erityistoimenpiteistä (Muuta henkilöstöä koskevat palvelussuhteen ehdot (EUVL L 56, 4.3.1968, s. 1).

(8) Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).

(9) Euroopan tietosuojavaltuutetun päätös, annettu 1 päivänä maaliskuuta 2017, Euroopan komission tilinpitäjän nimittämisestä Euroopan tietosuojavaltuutetun tilinpitäjäksi.

(10) Neuvoston päätös 2009/917/YOS, tehty 30 päivänä marraskuuta 2009, tietotekniikan käytöstä tullialalla (EUVL L 323, 10.12.2009, s. 20).

(11) Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43).

(12) Neuvoston asetus (ETY, Euratom) N:o 1182/71, annettu 3 päivänä kesäkuuta 1971, määräaikoihin, päivämääriin ja määräpäiviin sovellettavista säännöistä (EYVL L 124, 8.6.1971, s. 1).

(13) Euroopan tietosuojavaltuutetun päätös 2013/504/EU, annettu 17 päivänä joulukuuta 2012, työjärjestyksen vahvistamisesta (EUVL L 273, 15.10.2013, s. 41).